1.Indledning: fremme af den militære mobilitet i EU

I sin tale om Unionens tilstand af 2017 understregede Kommissionens formand, Jean-Claude Juncker, vigtigheden af at skabe en fuldt udbygget europæisk forsvarsunion inden 2025. EU er allerede i færd med at træffe de nødvendige foranstaltninger for at opbygge en mere effektiv, lydhør og sammenhængende Union, der er i stand til at varetage EU's fælles interesser og prioriteter for at fremme fred og garantere borgernes og territoriets sikkerhed, således som der blev opfordret til i den globale EU-strategi for udenrigs- og sikkerhedspolitikken. Den europæiske handlingsplan for forsvarsområdet og navnlig Den Europæiske Forsvarsfond viser, at EU er fast besluttet på at træffe handlekraftige foranstaltninger til støtte for medlemsstaterne. Fremme af den militære mobilitet i Den Europæiske Union er et af de praktiske skridt i denne forbindelse; derved bidrages til at opbygge en Union, der beskytter, og hvor europæisk solidaritet og gensidig bistand gennemføres effektivt.

Femogtyve EU-medlemsstater har besluttet at inddrage militær mobilitet i de mere bindende forpligtelser, de har påtaget sig inden for rammerne af det permanente strukturerede samarbejde, som blev lanceret den 11. december 2017. Den 6. marts 2018 vedtog Rådet også en henstilling om køreplanen for gennemførelse af det permanente strukturerede samarbejde og en afgørelse om opstilling af en liste over projekter, der skal udvikles under det permanente strukturerede samarbejde. I december 2017 blev militær mobilitet føjet til det fælles sæt af nye forslag til gennemførelse af den fælles EU-NATO-erklæring af juli 2016 . Det Europæiske Råd opfordrede i december 2017 den højtstående repræsentant, Kommissionen og EU-medlemsstaterne til at arbejde videre med militær mobilitet både i det permanente strukturerede samarbejde og inden for rammerne af samarbejdet mellem EU og NATO.

Vejledende principper for EU's tilgang

Som opfølgning på den fælles meddelelse om fremme af militær mobilitet i EU af november 2017 og med afsæt i den køreplan, som er opstillet af ad hoc-arbejdsgruppen om militærtransport på tværs af landegrænser i Europa inden for rammerne af Det Europæiske Forsvarsagentur, tilsigter nærværende handlingsplan at tilvejebringe en sammenhængende ramme for igangværende og kommende programmer, projekter, initiativer og aktiviteter. Derved åbnes mulighed for en mere koordineret EU-tilgang, der vil styrke solidariteten blandt medlemsstaterne og øge EU-merværdien.

Øges styrkernes mobilitet i og uden for EU, vil dette forbedre Europas sikkerhed ved at sætte EU-medlemsstaterne i stand til at handle hurtigere i tråd med deres forsvarsmæssige behov og ansvar – såvel i tilknytning til missioner og operationer inden for EU's fælles sikkerheds- og forsvarspolitik som nationale og multinationale aktiviteter (f.eks. inden for rammerne af NATO).

Et nært samarbejde mellem EU-medlemsstaterne og alle deres relevante aktører er afgørende for gennemførelsen af denne handlingsplan. Dette vil ske under fuld hensyntagen til EU-medlemsstaternes suverænitet over deres nationale territorium og nationale beslutningsprocesser om militære bevægelser. I den forbindelse vil der blive taget skridt til at øge samarbejdet mellem dels EU's institutioner, agenturer og organer og dels de kompetente myndigheder i EU-medlemsstaterne med fuld respekt for de forskellige medvirkende aktørers kompetencer. Der er behov for en tæt koordinering mellem denne handlingsplan og det permanente strukturerede samarbejdes projekt om militær mobilitet for at sikre resultaternes komplementaritet.

Yderligere samarbejde med NATO om militær mobilitet inden for rammerne af gennemførelsen af den fælles erklæring er også vigtigt. I overensstemmelse med Rådets konklusioner af december 2017 foregår samarbejde og konsultationer på medarbejderniveau gennem regelmæssige møder om spørgsmål vedrørende militær mobilitet på alle områder (land, sø og luft). Det er hensigten at sørge for en sammenhængende tilgang og synergier mellem EU og NATO med henblik på effektivt at håndtere de eksisterende hindringer, herunder retlige, infrastrukturelle og proceduremæssige, for at lette og fremskynde bevægelser og grænsepassage for militært personel og materiel i fuld respekt for suveræne nationale beslutninger. Dette samarbejde vil blive videreført på en fuldstændig åben og gennemsigtig måde med respekt for begge organisationers selvstændige beslutningstagning og procedurer, rummelighed og gensidighed, uden at det berører den særlige karakter af sikkerheds- og forsvarspolitikken i alle EU-medlemsstater. Sigtet med interaktionen mellem alle relevante interessenter er at optimere koordineringen og effektiviteten for at udnytte alle synergier.

Resultater i ad hoc-arbejdsgruppen om militærtransport på tværs af landegrænser

Denne handlingsplan bygger på køreplanen for militær mobilitet, der er udarbejdet af den ad hoc-arbejdsgruppe, som er nedsat inden for rammerne af Det Europæiske Forsvarsagentur efter dets Styringskomités afgørelse i september 2017. I ad hoc-arbejdsgruppens køreplan er der fastsat opgaver, ansvarsområder og ambitiøse tidsfrister for at fremme den militære mobilitet, hvad angår følgende fire aspekter: retlige aspekter, toldvæsen, militære krav, herunder infrastrukturrelaterede militære standarder, og tilladelser til passage af landegrænser, herunder diplomatiske tilladelser. Det Europæiske Forsvarsagenturs Styringskomité gav udtryk for sin tilfredshed med køreplanen den 9. februar 2018 og pålagde Det Europæiske Forsvarsagentur at fortsætte arbejdet med at fremme den militære mobilitet – også inden for rammerne af gennemførelsen af denne handlingsplan – og aflægge rapport til Styringskomitéen hvert år om de opnåede fremskridt.

Desuden deltager EU-medlemsstaterne i en række samarbejdsprojekter og -initiativer, som fremmes af Det Europæiske Forsvarsagentur: PT M&T, EU's multimodale transportknudepunkt og den tekniske aftale om diplomatiske tilladelser.

2.Udpegede foranstaltninger

2.1 Militære krav

Fastlæggelse af og enighed om de militære krav i lyset af EU's og dets medlemsstaters behov vil danne udgangspunkt for en effektiv tilgang i hele EU og danne ramme om alle andre foranstaltninger, som fastlægges i de følgende afsnit. Disse krav bør også omfatte en fastlæggelse af, hvilken infrastruktur der er nødvendig for at sikre militær mobilitet. Det forudsætter, at EU-medlemsstaterne følger en helhedstilgang og inddrager andre kompetente nationale myndigheder end forsvarsministerierne.

Centrale foranstaltninger på EU-niveau: ·Tjenesten for EU's optræden udadtil/EU's militærstab vil i tæt samarbejde med EU-medlemsstaterne, Kommissionen og relevante EU-agenturer og -organer (bl.a. Det Europæiske Forsvarsagentur) og i samråd med NATO, når det er relevant, udarbejde de militære krav. ·Senest medio 2018 vil Rådet blive opfordret til at drøfte og validere de militære krav med deltagelse af de relevante forberedende organer, herunder EU's Militærkomité.

2.2 Transportinfrastruktur